# Pave Urbans tale 2

**Opgave 1**

I er nu allesammen Pave Urban.

Situationen er, at muslimerne er trængt frem og truer det kristne, byzantinske rige, som har bedt om hjælp i kampen mod muslimerne.

Du beslutter som Pave at kalde til korstog, og holder derfor en tale i 1095 i Clermont i Frankrig.

Skriv nu den tale – husk at have fokus på, hvordan du kan overbevise de kristne om at drage i krig (hvordan kan du gejle dem op, skabe sammenhold, tegne et fjendebillede, hvilke gevinster kan du love dem osv.)

Målgruppen er både helt almindelige mennesker og adelen.

**Opgave 2**

1. Gå sammen i grupper á 3. Læs jeres taler højt for hinanden
2. Lav en samlet liste over de argumenter for at drage på korstog, som fremkommer i jeres taler
3. Prøv at opliste jeres argumenter efter drivkræfter og gerne historiesyn, hvis jeres taler viser sådan et. Se sidst i dette dokument, hvis I ikke kan huske dem

(Hvad skal sådan en taleskrivningsøvelse egentlig gøre godt for)

**Opgave 3**

I/vi læser den faktiske tale, som Pave Urban d. 2 holdt i Clermont i 1095.

Marker de vigtige tekststeder mens du læser eller hører.

I skal derefter parvis lave en analyse af kilden på baggrund af nedenstående spørgsmål. 1 par fremlægger.

* Kommentér på kildens tilblivelse – afsender, primær/sekundær, første/andenhånds, tidsspændet. Er det umiddelbart en troværdig kilde?
* Hvad er Pavens budskab i talen, og hvordan søger han at sikre, at lytterne gør, som han ønsker? Dokumentér med nedslag i kilden.
* Er kilden tendentiøs? Hvorfor/hvorfor ikke? Giv eksempler
* Hvem er talen henvendt til? Hvor kan vi se det i kilden?
* Hvilke årsager til korstogene kan vi pege på med denne kilde?
* Samlet set: Hvad er talen en kilde til? Hvordan anvender vi den som kilde (Prøv at kaste jer ud i at bedømme om I vil bruge den som levn og eller beretning)?

Fælles: Diskuter hvilken effekt talen kan have haft på modtagerne?

## Drivkræfter

Når man vil undersøge hvorfor en begivenhed fandt sted, vil man ofte se på de historiske drivkræfter der lå bagved og ’skubbede på’ historien. Disse kan man inddele i nogle kategorier

* 1. Individet, f.eks. Churchill eller Reagan som formodes at ændre historien gang
	2. Folket, menneskene, f.eks. Vietnammodstanden i USA eller de folkelige oprør i Østeuropa forud for murens fald.
	3. Religioner og ideer, f.eks. islam eller kommunismen.
	4. Teknologien, f.eks. romernes eller amerikanernes overlegne teknologi i forholdet til modstanderne.
	5. Økonomien, f.eks. Marx og klassernes vækst, Storbritanniens behov for afsætningsmarkeder i 1800-tallet, USA's olieøkonomi.

## De forskellige historiesyn

Begrebet 'historiesyn' handler om, hvordan historisk udvikling og forandring over tid opfattes og forklares. I historiefaget findes der mange forskellige måder at opfatte historien på – og derfor findes der også forskellige historiesyn, som man skal være bevidst om, når man læser og bruger historiske fremstillinger.

|  |  |  |  |
| --- | --- | --- | --- |
| **Historiesyn** | **Historieopfattelse** | **Fokus/drivkraft** | **Forklaringsniveau** |
| **Det materialistiske historiesyn** | Historisk forandring skabes på baggrund af økonomiske relationer og udviklinger. I forlængelse af det materialistiske historiesyn findes det *marxistiske* historiesyn, der særligt fokuserer på de sociale og økonomiske modsætninger mellem samfundsklasser som historiens drivkraft. | Fx:- Materielle forhold- Magtforhold- Styreformer- Produktionsforhold- Levevilkår- Teknologi | Strukturniveau |
| **Det idealistiske historiesyn** | Historisk forandring skabes på baggrund af menneskets idéer og individuelle handlinger.Det er den store histories hovedpersoner, idéer og politiske begivenheder, der udgør historiens drivkraft. | Fx:- Kulturelle strømninger- Filosofiske idéer- Politiske idéer- Enkeltpersoner- Organisationer- Institutioner | Aktørniveau |